ಭವಾನಿ

**ಭವಾನಿ** ದಕ್ಷಿಣ ಭಾರತದ ಜನಪ್ರಿಯ ಚಲನಚಿತ್ರ ನಟಿ. ೧೯೭೦ರ ದಶಕದಲ್ಲಿ ಮಲಯಾಳಂ, ಕನ್ನಡ, ತಮಿಳು ಮತ್ತು ತೆಲುಗು ಭಾಷೆಯ ಸುಮಾರು ೭೫ ಚಿತ್ರಗಳಲ್ಲಿ ಇವರು ನಟಿಸಿದ್ದಾರೆ. ಕನ್ನಡದ **ಬೂತಯ್ಯನ ಮಗ ಅಯ್ಯು**(೧೯೭೪) ಮತ್ತು **ಮಾಂಗಲ್ಯ ಬಂಧನ**(೧೯೭೬) ಚಿತ್ರಗಳಲ್ಲಿನ ಗಮನಾರ್ಹ ಅಭಿನಯದಿಂದ ಚಿತ್ರರಸಿಕರ ಮನರಂಜಿಸಿರುವ ಭವಾನಿ ಮಲಯಾಳಂನ *ಲೀಸಾ*(೧೯೭೮), *ಅನುಪಲ್ಲವಿ*(೧೯೭೯) ಮತ್ತು **ಸರಸ್ವತೀಯಾಮಂ**(೧೯೮೦) ಚಿತ್ರಗಳಲ್ಲಿನ ಅಭಿನಯದಿಂದ ಗುರುತಿಸಿಕೊಂಡಿದ್ದಾರೆ.

## ಆರಂಭಿಕ ಜೀವನ
ಭವಾನಿ ಜನಿಸಿದ್ದು ಚೆನ್ನೈನಲ್ಲಿ. ಇವರ ಅಜ್ಜಿ **ಋಷ್ಯೇಂದ್ರಮಣಿ** ಜನಪ್ರಿಯ ಗಾಯಕಿ, ನರ್ತಕಿ ಮತ್ತು ರಂಗಭೂಮಿ ಮತ್ತು ಚಲನಚಿತ್ರ ಅಭಿನೇತ್ರಿ. ಚಿಕ್ಕಂದಿನಲ್ಲಿ ಭರತನಾಟ್ಯವನ್ನು ಶಾಸ್ತ್ರೀಯವಾಗಿ ಅಭ್ಯಸಿಸಿದ್ದ ಭವಾನಿ ಅವರ ಚೊಚ್ಚಲ ನೃತ್ಯ ಪ್ರದರ್ಶನಕ್ಕೆ **ಎಂ.ಜಿ.ಆರ್.** ಮತ್ತು **ಎನ್.ಟಿ.ಆರ್.** ಅವರು ಬಂದು ಹರಸಿದ್ದರು. ಆ ನಂತರದಲ್ಲಿ ಅನೇಕ ನೃತ್ಯ ಪ್ರದರ್ಶನಗಳನ್ನು ನೀಡಿದ್ದಾರೆ. ಹೀಗೆ ಒಂದು ನೃತ್ಯ ಪ್ರದರ್ಶನವೊಂದರಲ್ಲಿ ಅತಿಥಿಯಾಗಿ ಭಾಗವಹಿಸಿದ್ದ ಕನ್ನಡದ ಮೇರು ನಿರ್ದೇಶಕ **ಸಿದ್ದಲಿಂಗಯ್ಯ** ಅವರು ತಮ್ಮ **ಬೂತಯ್ಯನ ಮಗ ಅಯ್ಯು** ಚಿತ್ರಕ್ಕಾಗಿ ಭವಾನಿಯವರನ್ನು ನಾಯಕಿಯಾಗಿ ಆಯ್ಕೆ ಮಾಡಿಕೊಂಡಿದ್ದರು.

## ವೃತ್ತಿಜೀವನ
**ಸಿದ್ದಲಿಂಗಯ್ಯ** ನಿರ್ದೇಶನದ **ಬೂತಯ್ಯನ ಮಗ ಅಯ್ಯು** ಭವಾನಿ ಅಭಿನಯದ ಮೊದಲ ಚಿತ್ರ. ಜನಪ್ರಿಯ ನಟ **ವಿಷ್ಣುವರ್ಧನ್** ಅವರಿಗೆ ನಾಯಕಿಯಾಗಿ ಶ್ಲಾಘನೀಯ ಅಭಿನಯ ನೀಡಿದ ಭವಾನಿ
ಈ ಚಿತ್ರದಲ್ಲಿ ತಮ್ಮ ಅಜ್ಜಿ ಋಷ್ಯೇಂದ್ರಮಣಿ ಅವರೊಂದಿಗೆ ಬೆಳ್ಳಿತೆರೆಯನ್ನು ಹಂಚಿಕೊಂಡಿದ್ದರು. ಗಂಭೀರ ಕಥಾವಸ್ತುವನ್ನು ಹೊಂದಿದ್ದರೂ ಗಲ್ಲಾಪೆಟ್ಟಿಗೆಯಲ್ಲಿ ಭಾರಿ ಯಶಸ್ಸು ಗಳಿಸಿದ ಈ ಚಿತ್ರ ಭಾರತದ ಇತರ ಭಾಷೆಗಳಾದ ಹಿಂದಿ, ತಮಿಳು, ತೆಲುಗು ಮತ್ತು ಮಲಯಾಳಂಗಳಲ್ಲಿಯೂ ಪುನರ್ನಿರ್ಮಾಣಗೊಂಡಿತು. ಬೂತಯ್ಯನ ಮಗ ಅಯ್ಯು ಚಿತ್ರದ ಮುಖ್ಯ ಭೂಮಿಕೆಯಲ್ಲಿ ಅಭಿನಯಿಸಿದ್ದ ವಿಷ್ಣುವರ್ಧನ್ ಮತ್ತು ಭವಾನಿ ಜೋಡಿ ಕನ್ನಡ ಚಿತ್ರರಸಿಕರಿಗೆ ಮೋಡಿ ಮಾಡಿತ್ತು. ಆ ನಂತರದಲ್ಲಿ ಭವಾನಿ ನಟ ವಿಷ್ಣುವರ್ಧನ್ ಅವರೊಂದಿಗೆ **ಕಳ್ಳ ಕುಳ್ಳ**(೧೯೭೫), **ಒಂದೇ ರೂಪ ಎರಡು ಗುಣ**(೧೯೭೫), **ನಾಗಕನ್ಯೆ**(೧೯೭೫) ಮತ್ತು **ಶನಿಪ್ರಭಾವ**(೧೯೭೭) ಮುಂತಾದ ಯಶಸ್ವಿ ಚಿತ್ರಗಳಲ್ಲಿ ನಾಯಕಿಯಾಗಿ ಅಭಿನಯಿಸಿ ಗಮನ ಸೆಳೆದರು. **ಮಾಂಗಲ್ಯ ಬಂಧನ** ಚಿತ್ರದಲ್ಲಿ ಸ್ಮರಣೀಯ ಅಭಿನಯ ನೀಡಿದ ಭವಾನಿ **ಸಹೋದರರ ಸವಾಲ್**(೧೯೭೭) ಎಂಬ ಯಶಸ್ವಿ ಚಿತ್ರದಲ್ಲಿ **ರಜನೀಕಾಂತ್** ಅವರಿಗೆ ನಾಯಕಿಯಾಗಿ ಅಭಿನಯಿಸಿದ್ದಾರೆ.

**ಎಂ.ಜಿ.ಆರ್.** ಅಭಿನಯದ **ಉಳೈಕ್ಕುಮ್ ಕಾರಂಗಳ್**(೧೯೭೮) ಚಿತ್ರದಲ್ಲಿ ಮುಖ್ಯ ಪಾತ್ರವೊಂದರಲ್ಲಿ ಕಾಣಿಸಿಕೊಂಡು ಉತ್ತಮ ನಟನಾ ಮತ್ತು ನಾಟ್ಯ ಕೌಶಲ್ಯ ತೋರಿಸಿದ್ದಾರೆ. ಸಿ.ವಿ.ಶ್ರೀಧರ್ ನಿರ್ದೇಶನದ **ಸೀತಾ ಗೀತಾ ದಾಟಿತೆ**(೧೯೭೭) ಮತ್ತು **ಎನ್.ಟಿ.ಆರ್** ನಿರ್ದೇಶನದ **ಶ್ರೀಮದ್ ವಿರಾಟ್ ಪರ್ವಂ**(೧೯೭೯) ಭವಾನಿ ಅಭಿನಯದ ಪ್ರಮುಖ ತೆಲುಗು ಚಿತ್ರಗಳು.

ಜನಪ್ರಿಯ ಮಲಯಾಳಂ ನಿರ್ದೇಶಕ ಶಶಿಕುಮಾರ್ ಅವರ **ನಿನಕ್ಕು ‍ಞಾನುಮ್ ಎನಿಕ್ಕು ನೀಯುಮ್**(೧೯೭೮) ಚಿತ್ರದ ಮೂಲಕ ಮಲಯಾಳಂ ಚಿತ್ರರಂಗ ಪ್ರವೇಶಿಸಿದ ಭವಾನಿ ೧೯೭೦ರ ದಶಕದ ಕೊನೆಯಲ್ಲಿ ಮಲಯಾಳಂನ ಅತ್ತ್ಯುತ್ತಮ ಸಂಗೀತಮಯ ಭಯಾನಕ ಚಿತ್ರಗಳಲ್ಲಿ ಒಂದು ಎಂದು ಗುರುತಿಸಲ್ಪಡುವ **ಲೀಸಾ** ಸೇರಿದಂತೆ ಅನೇಕ ಯಶಸ್ವಿ ಚಿತ್ರಗಳಲ್ಲಿ ನಾಯಕಿಯಾಗಿ ಅಭಿನಯಿಸಿದ್ದಾರೆ. ಮಲಯಾಳಂನ ಮೇರುನಟ **ಪ್ರೇಮ್ ನಜೀರ್** ಅವರೊಂದಿಗೆ ನಾಯಕಿಯಾಗಿ ಅಭಿನಯಿಸಿದ **ಲೀಸಾ** ಚಿತ್ರದಲ್ಲಿ ಭೂತದ ಪಾತ್ರದಲ್ಲಿ ಸ್ಮರಣೀಯ ಅಭಿನಯ ನೀಡಿ ಅಪಾರ ಜನಪ್ರಿಯತೆ ಗಳಿಸಿದ್ದಾರೆ. **ಪ್ರೇಮ್ ನಜೀರ್** ಮತ್ತು **ಎಂ.ಜಿ.ಸೋಮನ್** ಅವರೊಂದಿಗೆ ಅಭಿನಯಿಸಿದ ತ್ರಿಕೋನ ಪ್ರೇಮ ಕಥೆಯುಳ್ಳ **ಕಲ್ಪವೃಕ್ಷಂ**(೧೯೭೮), **ರವಿಕುಮಾರ್** ಅವರೊಂದಿಗೆ **ಅನುಪಲ್ಲವಿ**(೧೯೭೮) ಮತ್ತು **ನೀಲ ತಾಮರಂ**(೧೯೭೯) ಹಾಗೂ **ಎಂ.ಜಿ.ಸೋಮನ್** ಅವರೊಂದಿಗೆ **ಸರಸ್ವತೀಯಾಮಂ**(೧೯೮೦) ಚಿತ್ರಗಳಲ್ಲಿ ಪ್ರೌಢ ಅಭಿನಯ ನೀಡಿದ್ದಾರೆ. ಜನಪ್ರಿಯ ಮಲಯಾಳಂ ನಿರ್ದೇಶಕ **ಬೇಬಿ** ಅವರ **ಲೀಸಾ**, **ಸ್ತ್ರೀ ಒರು ದುಃಖಂ**, **ಅನುಪಲ್ಲವಿ** ಮತ್ತು **ಸರ್ಪಂ**ಗಳಂತಹ ಯಶಸ್ವಿ ಚಿತ್ರಗಳಲ್ಲಿ ಅಭಿನಯಿಸಿದ ಭವಾನಿ ಅವರು ನಾಯಕಿಯಾಗಿ ಅಭಿನಯಿಸಿದ ಕೊನೆಯ ಚಿತ್ರ ಬೇಬಿ ಅವರ ನಿರ್ದೇಶನದ **ಪಂಬರಂ**(೧೯೭೯).

**ನರೇಂದ್ರನ್ ಮಗನ್ ಜಯಕಾಂತನ್ ವಕ**(೨೦೦೧) ಚಿತ್ರದ ಮೂಲಕ ಚಿತ್ರರಂಗಕ್ಕೆ ವಾಪಸ್ಸಾಗಿರುವ ಭವಾನಿ **ತಾಂಡವಂ**(೨೦೦೨), **ಬಾಲೇಟ್ಟನ್**(೨೦೦೩) ಮುಂತಾದ ಚಿತ್ರಗಳಲ್ಲಿ ಪೋಷಕ ಪಾತ್ರಗಳಲ್ಲಿ ಗಮನಾರ್ಹವಾಗಿ ಅಭಿನಯಿಸಿದ್ದಾರೆ. ಕಿರುತೆರೆಯನ್ನೂ ಪ್ರವೇಶಿಸಿರುವ ಭವಾನಿ ಮಳವಿಲ್ ಮನೋರಮಾ ವಾಹಿನಿಯ ಭಾಗ್ಯದೇವತಾ ಎಂಬ ತಮಿಳು ಧಾರಾವಾಹಿಯಲ್ಲಿ ಅಭಿನಯಿಸಿದ್ದಾರೆ.

ದಕ್ಷಿಣ ಭಾರತದ ಜನಪ್ರಿಯ ನಟರಾದ **ಎಂ.ಜಿ.ಆರ್**, **ಶಿವಾಜಿ ಗಣೇಶನ್**, **ಪ್ರೇಮ್ ನಜೀರ್**, **ಎನ್.ಟಿ.ಆರ್**, **ಜೈಶಂಕರ್**, **ಮುತ್ತುರಾಮನ್**,  **ವಿಷ್ಣುವರ್ಧನ್**, **ಶ್ರೀನಾಥ್**, **ರಜನೀಕಾಂತ್**, **ಚಂದ್ರಮೋಹನ್**, **ಜಯನ್**, **ಎಂ.ಜಿ.ಸೋಮನ್**, **ಸುಕುಮಾರನ್** ಮತ್ತು **ರವಿಕುಮಾರ್** ಮುಂತಾದವರೊಂದಿಗೆ ಅಭಿನಯಿಸಿದ್ದಾರೆ. **ಸಿ.ವಿ.ಶ್ರೀಧರ್**, **ಸಿದ್ದಲಿಂಗಯ್ಯ**, **ಶಶಿಕುಮಾರ್** ಮುಂತಾದ ಸೃಜನಶೀಲ ನಿರ್ದೇಶಕರೊಂದಿಗೆ ಕೆಲಸ ಮಾಡಿದ್ದಾರೆ.

## ವೈಯಕ್ತಿಕ ಜೀವನ
ಪ್ರಸಿದ್ಧ ಮಲಯಾಳಂ ನಿರ್ಮಾಪಕ ಮತ್ತು ಸಂಗೀತ ನಿರ್ದೇಶಕ **ರಘು ಕುಮಾರ್** ಅವರನ್ನು ೧೯೭೯ರಲ್ಲಿ ವಿವಾಹವಾದ ಭವಾನಿಯವರಿಗೆ ಭಾವನಾ ಮತ್ತು ಭವಿತಾ ಎಂಬ ಇಬ್ಬರು ಹೆಣ್ಣು ಮಕ್ಕಳಿದ್ದಾರೆ. ಇವರ ಪತಿ ರಘು ಕುಮಾರ್ ಫೆಬ್ರುವರಿ ೨೦, ೨೦೧೪ರಂದು ನಿಧನರಾಗಿದ್ದಾರೆ.

## ಭವಾನಿ ಅಭಿನಯದ ಚಲನಚಿತ್ರಗಳ ಪಟ್ಟಿ
#### ಮಲಯಾಳಂ
#### ಕನ್ನಡ
#### ತಮಿಳು
#### ತೆಲುಗು
## ದೂರದರ್ಶನ
* ಭಾಗ್ಯದೇವತ  - ಮಲಯಾಳಂ
* ಮತಾರಂ - ತಮಿಳು
* ಪಾರಿಜಾತ  - ಕನ್ನಡ
* ನಿನ್ನೆ ಪೆಲ್ಲಾಡತಾ - ತೆಲುಗು
* ಪಾರ್ವತಿ - ಮಲಯಾಳಂ
* ವಸಂತಂ- ತಮಿಳು
* ಮುತಾರಂ  - ತಮಿಳು
* ದೈವಮಗಳ್ - ತಮಿಳು
* ವಲ್ಲಿ - ತಮಿಳು
* ಅಕ್ಕ ತಂಗೈ- ತಮಿಳು
* ಅಭಿರಾಮಿ- ತಮಿಳು
* ಕಲ್ಯಾಣ ಪರಿಸು - ತಮಿಳು
* ಇಲ್ಲವರಸೈ - ತಮಿಳು
* ಮುಂದಾನೈ ಮುದಿಚು  - ತಮಿಳು
* ಸುಂದರಕಂದಾ - ತೆಲಗು
* ವಿವಾಹಿತ - ಮಲಯಾಳಂ

## ಉಲ್ಲೇಖಗಳು
ವರ್ಗ:ಚಲನಚಿತ್ರ ನಟಿಯರು
ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:ತೆಲುಗು ಚಲನಚಿತ್ರ ನಟಿಯರು
ವರ್ಗ:ತಮಿಳು ಚಲನಚಿತ್ರ ನಟಿಯರು
ವರ್ಗ:ನಟಿಯರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ